**Suomen Traumatologiyhdistys ry (STY)**

**Vuosikertomus 2018**

1.9.2017 – 31.8.2018

Suomen Traumatologiyhdistyksen perustava kokous pidettiin 29.8.1997 Helsingin Pörssiklubilla. Perustajajäseninä paikalla olivat Eero Hirvensalo, Seppo Honkonen, Pentti Kallio, Jan Lindahl, Erkki Tukiainen ja Kimmo Vihtonen. Kokouksen ajatuksena oli luoda uusi, traumatologian osaamista painottava erikoisalayhdistys. Yhdistyksen tarkoitukseksi päätettiin kirurgisen traumatologian erityisosaamisen edistäminen kirurgian eri osa-alueilla sekä yhdistää tällä alalla työskenteleviä erikoislääkäreitä. Monien vaiheiden jälkeen 6.9.2000 yhdistys merkittiin Patentti -ja rekisterihallituksen rekisteriin. Sääntöihin tuli kirjatuksi, että kansainvälisissä yhteyksissä yhdistys voi käyttää englanninkielistä nimeä Finnish Trauma Association.

**Toimintakausi 1.9.2017 – 31.8.2018**

Yhdistyksen 21. toimintakaudella jatkettiin aiempaa aktiivista linjaa. Koulutustoiminta on edelleen yhdistyksen keskeistä toimintaa, ja kuluneella kaudella kansalliseen kurssitoimintaan tuli lisäyksenä ASSET (Advanced Surgical Skills in Exposure of Trauma) -kurssi alkuvuonna 2018. Lisäksi aiemmin Kuopiossa järjestetty DSTC (Definitive Surgical Trauma Care) -kurssi järjestettiin Suomen koulutustilojen remonttien vuoksi tällä kertaa Ateenassa keväällä 2018. ETC (European Trauma Course) -kursseja järjestettiin kolme kuten viime toimintakaudella, ja Valtakunnalliset Traumapäivät syksyllä 2017 Helsingissä. Lisäksi yhdistys oli mukana toimijana AO-kurssilla Haikossa, sekä Suomen Kirurgiyhdistyksen järjestämillä Operatiivisilla päivillä.

Yhdistys kokoontui toimintakauden aikana neljä kertaa [27.9.17, 15.11.17 (vuosikokous ja hallituksen järjestäytymiskokous), 17.1.18 ja 25.4.18]. Koulutustoiminnan lisäksi merkittäviä hankintoja tai muita taloudellisia sitoumuksia ei tehty. STY haki toimintakauden aikana kansainvälisen ECTES (European Congress of Trauma and Emergency Surgery) -kokouksen järjestämislupaa vuodelle 2020, mutta ei tällä kertaa saanut sitä vaan kokous pidetään toisessa Pohjoismaassa.

**Jäsenistön muutokset, kunniajäsenet ja myönnetyt apurahat**

Kuluneen toimintakauden aikana yhdistyksestä erosi kolme henkilöä ja liittyi seitsemän, eli jäsenmäärä lisääntyi neljällä jäsenellä kuluneen toimintakauden aikana, ja sen lopussa kokonaisjäsenmäärä oli 150 jäsentä.

Yhdistys ei päättänyt apurahojen jakamisesta kuluvalla toimintakaudella, sillä vuoden 2017 apurahahakemukset käsiteltiin toimintakautta edeltävässä kokouksessa 31.8.17, ja vuoden 2018 hakemukset toimintakauden jälkeisessä kokouksessa 27.9.18. Aiemmat viime toimintakaudella myönnetyt apurahat jaettiin suunnitelmien mukaisesti.

Yhdistys valitsi vuoden 2017 kunniajäsenekseen emeritusprofessori Elias Degianniksen, jolle luovutettiin kunniajäsenen seinätaulu STY:n sessiossa Operatiivisilla päivillä Helsingin Messukeskuksessa 17.11.2017, jossa tri Degiannis piti kutsuttuna kunniavieraana esitelmän.

**Vuosikokous 15.11.2017**

Vuosikokous järjestettiin Scandic Parkissa Helsingissä 15.11.2017. Hallituksen jäseniksi valittiin (ja samana päivänä hallituksen järjestäytymiskokouksessa päätettiin toimista) seuraavat henkilöt: Kari Isotalo (puheenjohtaja), Ville Vänni (varapuheenjohtaja), Anna Kerola (sihteeri), Simo Miettinen (rahastonhoitaja), Erno Lehtonen-Smeds, Piia Suomalainen, Elina Lietzén, Tim Söderlund, Iikka Lantto ja Tuomo Pyhältö. Yhdistyksen toiminnantarkastajaksi valittiin Eero Hirvensalo, varatoiminnantarkastajaksi Petri Venesmaa, tilintarkastajaksi Eija Selenius ja varatilintarkastajaksi Tuokko Tilintarkastus Oy. Vuosikokouksessa tehtiin päätös ECTES 2020 -kokouksen hakemisesta (ks edellä).

**Koulutustoiminta**

**XIV Valtakunnalliset Traumapäivät 27.–29.9.2017, Helsinki**

Valtakunnalliset XIV Traumapäivät järjestettiin Helsingissä 27.-29.9.2017. Tapahtuma järjestettiin yhteistyössä Suomen Traumahoitajayhdistyksen (STrHY) kanssa. Avajaispäivänä keskiviikkona 27.9.17 oli yhteisluennot STrHY:n kanssa. Aamupäivän aiheena oli ”Suuronnettomuus”, jossa käsiteltiin monipuolisesti suuronnettomuuteen varautumista ja käytännön toimintaa sekä kentällä että sairaalassa. Lisäksi kuulimme tuoreita käytännön kokemuksia TYKS:stä liittyen ”Turun puukotuksiin”. Iltapäivällä järjestettiin suosittu interaktiivinen traumasimulaatio-sessio.

Torstaina 28.9.2017 aamupäivällä pidettiin monipuolinen ”Lantiomurtuma ja liitännäisvammat”-sessio ja iltapäivällä STY:n 20-vuotisjuhlasymposium: ”Mikä on muuttunut traumatologiassa 20 vuodessa?”, jossa kokeneet ortopedit kertoivat eri ortopedian alojen muutoksista vuosien mittaan. Illalla järjestettiin STY:n jäsenille avoin ”STY:n 20-vuotisjuhlaillallinen” ravintola Kappelin kellarissa.

Perjantaina 29.9.2017 järjestettiin kaksi päällekkäistä sessiota. ”Lonkkamurtuma ja murskavammat”-sessio käsitteli monipuolisesti mm. vanhuspotilaiden erityispiirteitä ja hankalan lonkkamurtuman eri hoitovaihtoehtoja ja –mahdollisuuksia sekä vaikean alaraajojen ja kasvojen murskavammojen hoitoa ja ylipainehappihoidon mahdollisuuksia traumapotilaan hoidossa. Toisena vaihtoehtona oli erityisesti nuoremmalle polvelle ja perusterveydenhuollon puolella toimiville suunnattu ”Pientraumaa päivystäjille”-sessio, jossa läpikäytiin varsin kattavasti eri kehonosat ja niiden vammat.

Traumapäiville osallistui STY:n kautta kaikkiaan 147 osallistujaa, 28 luennoitsijaa ja 9 näytteilleasettajaa. Traumapäivien iltajuhlaan keskiviikkona 27.9.2017 osallistui näytteilleasettajat sekä kutsuvieraat mukaan lukien kaikkiaan yli 210 henkilöä. Kurssi sai kokonaisuutena hyvää palautetta ja palautteen perusteella muokataan jälleen seuraavien kurssien ohjelmaa. Kurssin taloudellinen tulos oli erinomainen.

Seuraavat kurssipaikkakunnat sovittiin seuraavasti: Jyväskylä 2018, Oulu 2019, Joensuu 2020 ja Tampere 2021. Paikat vuorottelevat yliopistopaikkakuntien ja aktiivisten keskussairaaloiden välillä.

**XII European Trauma Course (ETC) 1.–3.11.2017, Kuopio**

**XIII European Trauma Course (ETC) 4.–6.4.2018, Riihimäki**

**XIV European Trauma Course (ETC) 23.–25.5.2018, Vierumäki**

Aiemman toimintakauden tapaan ETC -kurssi järjestettiin kolme kertaa: syksyllä Kuopiossa ja keväällä Vierumäellä sekä aiemman vuoden tapaan Sotilalääketieteen keskuksessa Riihimäellä, yhteistyössä Puolustusvoimien kanssa ja kurssilaisina lääkintä-RUK:ilaisia sekä kantahenkilökuntaa. Kaikista kursseista tuli jälleen erinomaista palautetta. Ensi toimintakaudella järjestetään neljäs vuotuinen, kaikille avoin kurssi Rovaniemellä syksyllä 2018.

**Advanced Surgical Skills For Exposure in Trauma (ASSET) -kurssi, 9.1.2018 Tampere**

ASSET -kurssi järjestettiin ensimmäistä kertaa Suomessa 9.1.2018 STY:n ja Suomen Yleiskirurgisen Yhdistyksen (SYY) yhteistyönä. Kurssin tarkoituksena on perehdyttää ja verestää taitoja vaikeasti vammautuneen potilaan kirurgisessa hoidossa, painottuen leikkaus­teknisesti vammautuneiden anatomisten rakenteiden paljastamiseen – ”Exposure techniques when time matters”. Kurssi järjestettiin Tampereen kirurgisessa koulutuskeskuksessa, jossa käytiin yhden tiivistahtisen päivän aikana läpi vainajien dissektion avulla kaulan, rintakehän, vatsan, lantion ja raajojen alueen vammojen paljastamistekniikat ja tärkeimmät hätäleikkaustoimenpiteet. Kurssi koostui lähes täysin käytännön leikkaustyöskentelystä pienryhmissä kokeneiden traumakirurgien ohjaamana. Kurssilaisia oli 16, ja he olivat saaneet etukäteen kurssimateriaalina leikkaustekniikoita käsittelevän kirjan ja DVD:n. Course directorina toimi ASSET-kurssin kehittänyt traumakirurgi Mark Bowyer (USA). Kurssilla oli lisäksi kolme ulkomaista ohjaajaa Ruotsista ja Virosta ja kolme suomalaista ohjaajaa. Kurssilaisia oli 16. Palaute kurssista oli erittäin positiivista. Kaikki kurssilaiset kokivat, että kurssista on hyötyä tulevassa työssään ja suosittelisivat kurssia kollegoilleen. Seuraava ASSET -kurssi järjestetään Suomessa vuonna 2019.

**Definitive Surgical Trauma Care + Definitive Anaesthetic Trauma Care (DSTC + DATC) -kurssi, Ateena 16.–18.5.2018**

Suomalaisen elävän kudoksen laboratorion tilaremontin vuoksi vuoden 2018 ensimmäinen suomalainen DSTC-kurssi päädyttiin järjestämään Ateenassa Elpen-laboratoriossa 16.–18.5.2018. Paikka oli suomalaisille DSTC-kouluttajille entuudestaan tuttu aiemmilta kreikkalaisilta kursseilta, joilla suomalaisia on toiminut ohjaajina.

Kurssille osallistui 18 kirurgia ja 6 anestesialääkäriä. Kurssin osallistujista kolme oli Kreikasta ja loput Suomesta. Aiempaan tapaan kurssin aikataulu oli hyvin intensiivinen ja kestoltaan 2,5 päivää. Kurssin johtajana toimi traumakirurgi, professori ja STY:n kunniajäsen Elias Degiannis Etelä-Afrikasta. Muut kouluttajat olivat Euroopasta, painottuen Pohjois-Eurooppaan, ja suomalaisten kouluttajien osuus kurssilla on kasvamassa.

Kurssipalautteen perusteella DSTC Ateena oli onnistunut ja se koettiin hyödylliseksi. Seuraava kurssi järjestetään Suomessa loppuvuodesta 2018, mutta yhteistyötä kreikkalaisten kanssa pyritään jatkossa edelleen jatkamaan.

**XXII AO Trauma murtumahoidon kurssi kirurgeille, 25.–27.4.2018 Haikon Kartano, Porvoo**

STY:n puolesta AO:n järjestämällä murtumahoidon kurssilla oli kouluttamassa Iikka Lantto. Kurssi toimi aiemman opetuskaavan mukaan, ja osallistujat olivat kirurgin uransa alkuvaiheessa olevia kollegoita. Kurssin tarkoituksena on antaa hyvät perustiedot ja käytännön harjoitteita tavallisimpien murtumien hoidosta, ja kurssista tuli jälleen hyvää palautetta.

**Taloudellinen toiminta**

Toimintavuoden aikana yhdistys keräsi jäsenistöltä vuosikokouksen määräämät jäsenmaksut. Jäsenmaksun suuruus oli 50 euroa. Jäsenmaksuja saatiin tilityksenä Suomen Lääkäriliitolta vähennysten jälkeen 5620,00 euroa (sis. alv 24%). Edellisellä toimintakaudella jäsenmaksutuotot olivat 6164,00 euroa (sis. alv 24%).

Yhdistys on aiemmin liittynyt vuonna 2008 ennakkoperintärekisteriin ja oli siten kuluneen toimintakauden osalta veroilmoitusvelvollinen. Yhdistystä on pidetty muun kuin yleishyödyllisenä yhdistyksenä 01.10.2006 alkaen. Kuluneen toimintakauden aikana yhdistyksen hallitus on selvittänyt mahdollisuuksia hakea muutosta verovelvollisuuteen KPMG lakitoimiston kanssa ja asian selvittely jatkuu edelleen seuraavalla toimintakaudella.

Suurimmat taloudelliset ponnistukset olivat Valtakunnalliset Traumapäivät Helsingissä, ETC-kurssit Hyvinkäällä ja Kuopiossa. DSTC-kurssi järjestettiin Kreikassa. ASSET-kurssi järjestettiin yhteistyössä Suomen Yleiskirurgiyhdistys ry:n kanssa. Lisäksi yhdistys oli mukana Ortopedian ja traumatologian päivillä ja järjesti 20-vuotisjuhlaillallisen päivien yhteydessä. Kaikki kurssit olivat suosittuja ja myytiin nopeasti täyteen. ETC, ASSET ja DSTC-kurssien kulurakenne on laadittu siten, että tavoitteena on ns. nollatulos.

Vuonna 2018-2019 järjestetään kolme ETC kurssia, uutena mukana ETC Rovaniemi. Lisäksi on ETC kurssi Puolustusvoimien kanssa, josta ei tule taloudellisia vaikutuksia. ASSET-kurssi sekä DSTC-kurssi järjestetään myös seuraavalla toimintakaudella ja mahdollisesti Traumamaster-kurssi, joka oli tauolla kuluvalla toimintakaudella.

Yhdistyksen toimintakauden tilinpäätös oli 6429,51 euroa ylijäämäinen. Edellisen toimintakauden tilinpäätös oli 15 688,41 euroa ylijäämäinen. Yhdistyksen tilinpäätös ajanjaksolta 1.9.2017 – 31.8.2018 liitetään vuosikokouksen pöytäkirjan liitteeksi. Yhdistyksen koulutuskurssien toiminnanalan tuotto on kasvanut siten että toimintakaudella 01.09.2015 – 31.08.2016 se oli 105 562,73 euroa, 01.09.2016 – 31.08.2017 se oli 135 043,43 euroa ja 01.09.2017 – 31.08.2018 se oli 154 995,27 euroa. Kasvua on ollut kahden viime toimintakauden aikana 48%, mikä johtuu samassa suhteessa lisääntyneestä koulutuskurssitarjonnasta. Toiminnanalan tuottojäämä oli toimintakaudella 01.09.2015 – 31.08.2016 2964,06 euroa, 01.09.2016 – 31.08.2017 se oli 10736,25 euroa ja 01.09.2017 – 31.08.2018 se oli -1691,75 euroa. Toiminnanalan tuottojäämään vuosittain vaikuttaa keskeisesti Traumapäivien tuotot ja kulut, jotka kattavat suuren osan koko toimintakauden toiminnasta.

**Jäsenistö ja organisaatio**

Yhdistyksellä oli toimintakauden lopussa 150 jäsentä. Hallitukseen kuuluivat puheenjohtaja Kari Isotalo (TYKS), varapuheenjohtaja Ville Vänni (PKKS), sihteeri Anna Kerola (KYS), rahastonhoitaja Simo Mettinen (KYS), Iikka Lantto (OYS), Erno Lehtonen-Smeds (VSHP), Tuomo Pyhältö (HUS), Tim Söderlund (HUS), Elina Lietzén (TYKS) ja Piia Suomalainen (TAYS).

Vakuudeksi

Helsingissä 10.10.2018

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Kari Isotalo Anna Kerola

yhdistyksen puheenjohtaja yhdistyksen sihteeri